MANEIRO LABAYEN (UPyD, 2014-02-06):
Eskerrik asko, presidente andrea.
Uste dut taldeetako bakoitzak bere iritziak eta gaiari buruzko jarrera azaldu ahal izan dituela, eta Orbegozo jaunak ez du aukera galdu Eusko Jaurlaritza lausengatzeko eta Darpón jaunari konfiantza agertzeko; espero genuen hori. Dena den, bistakoa da Euzko Abertzaleak taldeak babesten ez duen beste gobernuren batek jardungo balu Eusko Jaurlaritza honek jardun duen moduan, Orbegozo jauna, zuk, ez zenuen duela minutu gutxi lausengatu duzun moduan lausengatuko, eta azken hilabeteetan eragindako ez-betetze guztiak onartu eta kargu hartuko zenioke Jaurlaritzari, eta Darpón jaunari eta Eusko Jaurlaritzari  esango zenieke ez dituztela bete epeak, gogoraraziko zenieke institutu horrek, gaur gaurkoz, ez duela lortu egiaztagiria.
Hori guztia esango zenioke Eusko Jaurlaritzari. Baina Eusko Jaurlaritza lausengatu baino ez duzu egin, sailburuari konfiantza agertu, eta behin eta berriz hitz egin eraikinaz. Baina, halako diskurtsoez harago, badakigu zer gertatu den orain artean. Talde guztiok dakigu.
Eusko Jaurlaritzak ez du bete agindu zuena; sailburuak ez du bete agindu zuena; Eusko Jaurlaritzak ez du bete Legebiltzarraren agindua. Atzerapena gertatzen ari da egiaztagirian, hitzemandakoari dagokionez, eta aurretiazko bisitaren txostenak  - guztion helburua lortzeko ezinbestekoa denak -  ez-betetzeez dihardu, eta gomendioak eman ditu, Euzko Alderdi Jeltzalearen ordezkariak errepikatu duen arren gomendioak ematen dituela. Baina gomendioak eman eta ez-betetze batzuk gogorarazten ditu, ez-betetze asko, hamaika ez-betetze; konpon daitezke, noski, baina ez-betetzeak dira. Eta, beraz, sailburuari eskatzen diogu ez-betetze eta hutsune horiek zuzentzeko beharrezkoak diren neurriak har ditzala, helburua betetzeko.
Beraz, ez ditu gomendioak soilik ematen txostenak, horiek ere ematen dituen arren, eta oso garrantzitsuak dira, bistan denez. Zuzendu egin behar diren ez-betetze eta hutsuneez hitz egiten du.
"Laburbilduz"  - amaitzen du txostenak - , "dokumentu-mugak daude, eta ezinbestekoak diren irizpide batzuk ez direla betetzen identifikatu da; beraz, 339/2004 Errege Dekretuaren 6.1 artikuluari jarraikiz, ez da gomendatzen egiaztagiria lortzeko prozedurarekin jarraitzea arlo horiek guztiak konpondu arte". Bide batez, zer aurrerapen egin dira bisitatik? Zer zuzenketa bultzatu dira azken hilabete eta erdian? Zer ez-betetze zuzendu dira azken aste hauetan? Gaur ezin baduzu hori azaldu, bistan da sailburuaren agerraldia eskatuko dugula, eta ahalik eta azkarrena, azaldu diezagun zer egin duen aste hauetan guztietan, eta zer egingo duen egiaztagiria lehenbailehen lortzeko.
Egia esan, geldirik dago Eusko Jaurlaritza gai honetan, gainerako ia gai guztietan bezala, eta esnatu egin behar du, guztion artean esnatu behar dugu, lortu egin behar dugu sailburua eta Eusko Jaurlaritza hau esnatzea, eta arduraz jokaraztea. Orain jada kontua ez da arduraz jokatuko duela hitzematea, ezta konpromiso etereo edo iheskorrak berritzea ere; kontua ez dira hitzak, ekintzak nahi ditugu.
Jada izan dira ez-betetzeak eta atzerapenak, eta, beraz, mozio hau sailburu jauna lanean jartzeko da, hainbeste iruzur egin ez diezagun, eta lan gehiago eta hobeto egin dezan, eta, zehazki, gai honi dagokionez. Nire ustez, lor dezake hori sailburu jaunak, guztion laguntzaz.
Badirudi, azkenik, EH Bilduren laguntza izango duela Eusko Jaurlaritzak, eta baztertu egingo duela ekimena. Bada, uste dut oposizioa egiten dugun gainerako taldeok oso argi ditugula ideiak; uste dut mozio honek funtsezkoa jasotzen duela, baita Euzko Abertzaleak taldeak bere zuzenketan jasotako ideia asko ere; eta onartu edo ez, guk lanean jarraituko dugu, eta behin eta berriz eskatuko dugu sailburuak bere konpromisoak bete ditzala.
Esaten dut hori dela helburua. Ez dut uste kontua denik aurreko Eusko Jaurlaritzak zer egin zuen ikustea, hori ez da, behintzat, helburu nagusia, ez da gu gehien kezkatzen gaituena. Kontua da aurrera begiratzea, hutsuneak lehenbailehen zuzentzea, eta egiaztagiria lortzea; uste dut hori dela gu guztion helburua.
Nire lehen mintzaldian esan dudan moduan, ez dugu ahaztu behar egiaztagiria ezinbesteko baldintza dela finantzaketa lortzeko eta gure autonomia-erkidegoa ikerketa biosanitarioaren abangoardian jarriko luketen ikerketa-proiektuak garatzeko. Hori da, beraz, hiru taldeek sinatu dugun erdibideko zuzenketaren helburua. Eta Alderdi Popularrari eta Alderdi Sozialistari eskertu egin nahi diet erdibideko zuzenketa sinatu izana.
Besterik ez; eskerrik asko.